**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottságának 2020. június havi rendes ülésére**

**Javaslat a Gothard-kastély Modern Városok Programból történő fejlesztésével kapcsolatos döntések meghozatalára**

Szombathely Megyei Jogú Város Közgyűlése a 425/2015. (XII.10.) Kgy. sz. határozatában tudomásul vette a Modern Városok Program megvalósítására Magyarország Kormányával kötött Együttműködési megállapodás tartalmát. Magyarország Kormánya és Szombathely Megyei Jogú Város Önkormányzata közötti együttműködési megállapodás végrehajtásával összefüggő feladatokról szóló 1936/2015 (XII.12.) Korm. határozat 4. pontjában a Kormány úgy döntött, hogy: „támogatja a Gothard-kastély felújítására és új funkciókkal történő hasznosítására irányuló önkormányzati tervet.”

Az önkormányzat és a Miniszterelnökség között 2017. december 22-én kötött támogatói okirat 94,5 millió forintot biztosít a Gothard-kastély fejlesztési projekt előkészítő tevékenységeire (engedélyes és kiviteli tervek, részletes megvalósíthatósági tanulmány, előzetes kiállítási forgatókönyv, műemléki kutatások, közbeszerzés). A kapott támogatás felhasználásának az okiratban rögzített véghatárideje 2020. március 30. napja volt.

A projekt előkészítés folyamatának egyik első lépése volt a részletes megvalósíthatósági tanulmány elkészítése, a munkával az önkormányzat az Equinox Consulting Kft-t bízta meg.

A megbízott vállalkozó a tanulmány szakmai tartalmú munkarészeit és a projekt költségvetését elkészítette. Az Equinox Consulting Kft. által elkészített munkarészekben a projekt költségigénye a korábban készült előzetes koncepcióban megadottakkal (br. 1,8 milliárd forint összköltség) ellentétben 2 718 633 582 Ft + ÁFA. A tanulmány ismeretében a támogatói okirat alapján kapott 94,5 millió Ft nem elegendő az előkészítő tevékenységekre, mivel az Equinox 209,5 millió Ft-ban nevesítette az előkészítési költségeket. A tanulmány munkarészeit a Közgyűlés 316/2018.(XII.10.) Kgy. sz. határozatával, illetve a közgyűlési felhatalmazás alapján a végleges változatot a polgármester elfogadta.

Dr. Puskás Tivadar polgármester úr 2018. december 17-i levelében további forrás biztosításának kérésével fordult Gyopáros Alpár Ádám modern települések fejlesztéséért felelős kormánybiztoshoz. Mivel nem érkezett válasz, 2019. március 22-én Dr. Hende Csaba országgyűlési képviselő úrral közösen hasonló, kibővített tartalmú levelet küldtek kormánybiztos úrnak. Ezekre válasz Dr. Bényi Krisztinától, a Miniszterelnökség helyettes államtitkárától érkezett 2019. július 25-i dátummal, amelyben államtitkár asszony jelezte, hogy a 2019. és 2020. évi Modern Városok Program forrás kimerült, annak terhére nem tudnak további forrást biztosítani.

Dr. Nemény András polgármester 2020. február 18-i, Dr. Bényi Krisztinának és Dr. Hende Csabának megküldött levelében kérte, hogy – mások mellett - engedélyezzék a fel nem használt 76 530 000 Ft átcsoportosítását a Vásárcsarnok TOP projekt megvalósítására. A Miniszterelnökség részéről a szakpolitikai felelős 2020. március 26-i nemleges véleménye alapján államtitkár asszony az átcsoportosítást 2020. április 3-i levelében nem támogatta.

Polgármester úr 2020. április 16-án újabb levéllel fordult államtitkár asszonyhoz, melyben kérte a fel nem használt összeg átcsoportosítását a Schrammel-életmű elhelyezésének helyet biztosító Éva-malom további felújítására. 2020. május 19-i dátumú válaszlevelében kormánybiztos úr jelezte: a fel nem használt előleget nincs lehetőség más projektre átcsoportosítani, de – szintén szakpolitikai felelős állásfoglalása alapján - a Gothard-kastéllyal kapcsolatban elképzelhetőnek látja, hogy a fel nem használt összegből az épület átfogó állagmegóvása megvalósuljon.

Javasoljuk ezért, hogy a Közgyűlés kérje fel polgármester urat arra, hogy kezdjen egyeztetést a Miniszterelnökséggel az előkészítésre kapott és fel nem használt forrás állagmegóvásra történő felhasználásáról. Amennyiben ez mégsem valósulhat meg, az Önkormányzat kezdje meg a projekt lezárását, a 76 530 000 Ft visszafizetését.

Kérem a Tisztelt Bizottságot, hogy a fentiek alapján az előterjesztést megtárgyalni, és a határozati javaslatot jóváhagyni szíveskedjék.

**Szombathely, 2020. június „ ”**

 **/: Dr. Horváth Attila:/**

 **alpolgármester**

**HATÁROZATI JAVASLAT**

**..…/2020. (VI.23.) VISB. sz. határozat**

1. A Városstratégiai, Idegenforgalmi és Sport Bizottság javasolja a Közgyűlésnek, hogy kérje fel a polgármestert egyeztetések lefolytatására a Miniszterelnökséggel a kastély állagmegóvása érdekében.

2. Amennyiben az állagmegóvás finanszírozására tett egyeztetések a visszafizetési határidő lejártáig nem vezetnek eredményre, a Bizottság javasolja a Közgyűlésnek a kastély fejlesztésére a GF/SZKF/1112/8/20l7 sz. támogatói okirattal kapott támogatás fel nem használt része, 76.530.000 Ft visszafizetését. Ez esetben a Bizottság javasolja, hogy a Közgyűlés kérje fel a polgármestert a projekt zárása érdekében szükséges intézkedések megtételére.

**Felelős:** Tóth Kálmán, a Városstratégiai, Idegenforgalmi és Sport Bizottság elnöke

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1-2.:aKözgyűlés 2020. június havi ülése